Painajaismaisia kuvia, kaukaisia maailmoja



Edgar Allan Poen tekstiin perustuva, Jean Epsteinin ja Luis Buñuelin käsikirjoittama Usherin talon häviö (1928) on varhaisen kauhuelokuvan houreinen helmi. Visuaalisesti vaikuttava mestariteos saa seurakseen Ringa Mannerin elektronisen yhden naisen orkesterin The Hearingin, joka – säestettävän elokuvan lailla – yhdistelee taidolla herkkyyttä ja pimeän sävyjä.



Painajaismaisia tunnelmia tihkuu myös Von morgens bis mitternachts (1920), jonka vinksahtanut maailma on läheistä sukua vuotta aiemmin ilmestyneelle Tohtori Caligarin kabinetille. Elokuva edustaa saksalaista ekspressionismia puhtaimmillaan ja sen säestää Risto, jonka koko diskografiassa kuuluu traagisuuden ja hulvattoman huumorin sekoitus.



Aelita (1924) on tieteiselokuvan pioneeriteos, jonka vaikutteet näkyvät myöhemmissä scifi-elokuvissa, eikä vähiten Fritz Langin Metropoliksessa. Punaiselle planeetalle ja nuoreen Neuvostoliittoon sijoittuvan elokuvan liveääniraidasta vastaa Virta-yhtye, jonka maalauksellista post jazzia maustavat vaikutteet niin rockista kuin elektronisen musiikin tyylilajeista.



Suomalaisilla valkokankailla harvoin nähty Shiraz: A Romance of India (1928) vie Rajasthanin maisemiin ja Intian islamilaisen arkkitehtuurin äärelle. Ensimmäinen Intiassa kuvattu ja intialaisella näyttelijäkaartilla toteutettu pitkä elokuva kertoo fiktiivisen tarinan Taj Mahalin synnystä. Elokuvaa säestämään on kutsuttu intialaista taide- ja kansanmusiikkia soittava yhtye Shankara.